66. schôdza NR SR - 5.deň - B. popoludní
Dátum: 2022-06-21
Poslanec: Cmorej, Peter (SaS)
Druh vystúpenia: Vystúpenie v rozprave

116. No, to ste mi už spustili časomieru? To ste mohli chvíľočku počkať. (Reakcia z pléna.) Áno, tuto Jožko Pročko by prišiel o čas môjho vystúpenia, to mu neurobíte, dúfam. Pán kolega, no. No dobre, tak ako vidím, zhovievavosti sa tu nedočkám. Dobre. (Prerušenie vystúpenia predsedajúcim.) Blanár, Juraj, podpredseda NR SR Pán poslanec, ak potrebujete tých päť sekúnd, čo ste mali, tak vám ich dám. Nech sa páči. Cmorej, Peter, poslanec NR SR Ďakujem veľmi pekne. Mám to na dlho a dúfam, že to stihnem. (Reakcia z pléna.) Ja som, teda naozaj som veľmi sklamaný, že tu nie je Igor Matovič, aj keď teda nemusí byť, ako mi bolo vysvetlené, keďže ide o vrátený zákon, ale keď sa rokuje o jeho pomníčku, tak by som očakával, že tu bude sedieť a bude, bude ho obhajovať, ale tak ja pevne dúfam, že to pozerá, že si to nenechal ujsť, a preto budem hovoriť k nemu. Ja už dlho rozmýšľam, Igor, že kde sa berie tá vernosť tvojich poslancov. Už si toho toľko navyvádzal a oni stále stoja za tebou, teda väčšina z nich, neodchádzajú a hlasujú si za tieto nezmysly, ktoré častokrát nosíš. Rozmýšľam, že asi to bude tým, že oni majú zrejme veľmi obmedzené zdroje informácií, čo je jedno z vysvetlení, lebo v podstate nikto z nich nechodí na koaličné rady, nezúčastňujú sa tých stretnutí na najvyššej úrovni a v podstate informácie čerpajú od teba a od Michala Šipoša na vašich kluboch, ktoré myslím, že máte až každý týždeň, teda ktoré máte, myslím, každý týždeň. Už aj z takých čiastkových vecí, ktoré som počul, tak zrejme tam teda nedostávajú vždy úplne najlepšie informácie, lebo častokrát to boli veci, ktoré sa jednoducho stali inak. Preto by som rád im vysvetlil jednu vec, ktorú zrejme si myslia, že je naozaj tak, ako rozprávaš, a to je o tých rokovaniach so SaS-kou. O tom, že sme vraj mali, už som počul, že aj číslo 18, 16, 14 rokovaní. Naposledy v nedeľu v relácii Na telo si povedal, že išlo o 14 rokovaní so SaS-kou od septembra minulého roka, na ktorých sme odmietali pomoc rodinám, a preto si už teda nemohol inak a teda priniesol si to sem. Oni si zrejme myslia, že je to pravda. No, nie je to pravda a presne tomuto sa chcem venovať v mojom dnešnom vystúpení. Dôležitý je ten časový údaj, ktorý si tam povedal, v tej relácii, že od septembra. No, ono by sme to mohli, možno mohli odbiť aj jednou vetou, o aké rokovania malo ísť, keď sme to videli, až keď si to priniesol na vládu, ale dôležité je, ak si spomínate, tak tú bombastickú daňovú revolúciu, ešte vtedy sa tak prorodinný balíček volal, že to je daňová revolúcia, ohlásil Igor Matovič, však je to možné si vygúgliť, v novembri. Tak o akých rokovaniach od septembra hovorí? No, predpokladám, z toho mi vychádza, že on asi za tie rokovania považuje aj dve stretnutia s Jánom Oravcom, ktorého Richard Sulík poveril, že za SaS má oprávnenie a teda on poverenie rokovať o daňovej reforme. Potichučky, aby sa to nikto nedozvedel, ste to dokonca tajili aj pred poslancami, si pozval Jána Oravca na dve stretnutia, neviem, či to bol obed alebo čo, kde si mu teda z hlavy začal rozprávať o tom, o tvojich nápadoch, že čo by malo byť v tej daňovej revolúcii a ako by to malo celé vyzerať. Neukázal si mu nič na papieri, a teda Jano bol z toho dosť nešťastný, lebo takto sa reformy nepripravujú, a už vtedy ti opakovane navrhoval, aby si sadli naše ekonomické tímy a spoločne niečo pripravili. Bol tam taký nápad, že by sme sa zavreli v Častej-Papierničke na víkend a nevyšli odtiaľ, až kým teda nepripravíme daňovú reformu, za ktorú sa všetci postavíme. Toto sa nestalo. Až v novembri si mal sériu bombastických tlačoviek, kde si nám ohlásil svoju daňovú revolúciu. Všetci si to pamätáme, krčah na stole a podobne a, žiaľ, aj ľudia z ministerstva financií, tvoji vlastní podriadení analytici, sa až z tvojich tlačoviek dozvedeli, že čo vlastne navrhuješ. Použijem slová jedného tvojho analytika. Pán minister si u nás nechal prerátavať rôzne veci, ale čo si nakoniec vyberie, sme nevedeli. My sme to už pomerne skoro začali volať DRIM – daňová revolúcia Igora Matoviča, lebo bola to naozaj taká matovičovská reforma. Už vtedy to bolo len bohapusté rozdávanie maskované za akože znižovanie daní. Potom nasledovali, ak si spomínate, stretnutia v Liberálnom dome. Prvé bolo stretnutie ešte aj s premiérom, bolo také moderované, tam bola naozaj veľká účasť a potom boli tri stretnutia, kde nám Igor Matovič mal zodpovedať asi 80 otázok, ktoré sme si pripravili na jeho reformu, lebo z tých tlačoviek nebolo veľa vecí jasných. Čakali by ste, že minister financií príde na stretnutie s úradníkmi, so svojimi analytikmi a zahrnú nás erudovanými odpoveďami podloženými podkladmi a výpočtami? Nie. Igor Matovič tam sedel sám a bez prípravy odpovedal, čo ho práve napadlo. Aby som mu nekrivdil, raz sa tam bol asi na hodinu pozrieť Marcel Klimek, že ako to prebieha, a ešte raz tam bol Milan Krajniak aj so svojím nejakým mladým analytikom, lebo tiež mu mnohé veci neboli jasné, tak tam sedel asi dve hodiny. Ale celé to bol proste freestyle Igora Matoviča. Niektoré tvoje odpovede boli skutočne rozkošné a v pamäti mi, dám niekoľko príkladov, v pamäti mi utkvelo, napríklad otázka: Keď bude z práce iba jeden odvod 39 % a daň z príjmu 19 %, na ktorej sa vyberie výrazne menej, ako bude nastavené financovanie výdavkov? Aká časť pôjde obciam, aká časť na dôchodky, aká časť zdravotným poisťovniam? Odpoveď: Tak ako doteraz to nejako vypočítame, aby dostali rovnako. Otázka: Milionárska daň 0,1 %. Ako sa to bude počítať? Čo bude základ dane a kto to bude kontrolovať? Odpoveď Igora Matoviča: Ja by som to nechal na ľudí a na ich svedomie. Každý si odhadne, na koľko si cení svoj majetok a podľa toho odvedie daň. Otázka: Z krúžkovného sa má platiť iba jedna paušálna daň 29 %, ktorá sa bude automaticky strhávať. Ako sa bude tým ľuďom, ktorí budú takto podnikať a robiť tie krúžky, vypočítavať napríklad dôchodok? Ako sa na nich budeme pozerať? To nejako vymyslíme, aby dobre bolo. Ja som ti tu v jednej faktickej, keď sme to prerokovávali, tak som ti hovoril, že na tých stretnutiach sme boli radi, že máme respirátory, lebo sme s otvorenými ústami počúvali, čo tam trieskaš. To som nezveličoval. My sme mali na tých stretnutiach dokonca našich radových členov, ktorí, lebo sme tam pozvali každého, koho to zaujíma, kto má nejaký ekonomický background, a teda boli tam niekoľkí, ktorí ťa ešte nemali tú možnosť zažiť, ktorí nie sú vo výkonných funkciách. No a tí teda doteraz, doteraz spomínajú na tú obrovskú mieru nekompetentnosti, ktorú si tam predviedol. Trvalo asi mesiac od tvojich tlačoviek, kým prebiehali tieto stretnutia, kým sme ti dali spätnú väzbu na tvoju daňovú revolúciu. Celý ten mesiac sme vlastne rozmýšľali, že ako sa k tomu postaviť, či ťa rovno poslať do kelu, že však ty nie si kompletný a nemôžeš robiť ministra financií, alebo či ísť na teba zmierlivo, snažiť sa tam nájsť nejaké spoločné styčné body a skúsiť ten tvoj šalát nejako opraviť. Kolegovia, toto je daňová revolúcia, ktorú navrhol Igor Matovič. (Rečník ukázal smerom do pléna hárok papiera s grafom.) To červené je, koľko dostane zarábajúci, ktorý zarábajúci. Slovami Igora Matoviča, chudobným hovno a nadpriemerne zarábajúcim kráľovský pridať... (Prerušenie vystúpenia predsedajúcim.) Blanár, Juraj, podpredseda NR SR Pán poslanec, vizuálne pomôcky nie je možné používať. Cmorej, Peter, poslanec NR SR Ďakujem za upozornenie. Všetci pod priemernou mzdou, čo sú dve tretiny zamestnancov na Slovensku, mali dostať omrvinky a najbohatšej tretine mala narásť čistá mzda až o 10 až 12 percent. (Ruch v sále.) Takto vyzerali výpočty Igora Matoviča. A poprosím vás, aby ste utíšili kolegov, lebo tak, no... (Prerušenie vystúpenia predsedajúcim.) Blanár, Juraj, podpredseda NR SR Pán poslanec, ja mám pocit, že asi to nebude možné. Čiže ja vám navrhujem taký spôsob, že by sme už vyhlásili prestávku, odhlasujeme a budeme pokračovať vo vašom vystúpení. Súhlasíte? Cmorej, Peter, poslanec NR SR Súhlasím.